Tv-krigen mellem YouSee og Discovery eskalerer.

Nu har YouSee opsagt kontrakten med Discovery - og det får betydning for over en million danskere.

YouSee sendte i går den 30. september en formel opsigelse af sin aftale med Discovery. Det betyder, at YouSee-pakkerne fra nytår ikke længere indeholder 11 af Discoverys kanaler, skriver Discovery i en pressemeddelelse.

Dermed mister alle YouSees 1,2 million danske tv-kunder adgangen til Discoverys kanaler, såsom Kanal 5, 6'eren og Eurosport- og Discovery-kanalerne.

»YouSee har nu formelt opsagt sin aftale med Discovery. Vi modtog en opsigelse fra dem i går. Det betyder desværre, at vi fra og med 1. januar ikke længere har en aftale med YouSee,« siger Discoverys administrerende direktør Christian Kemp.

For de mange danskere, som er kunder hos YouSee, betyder det, at de fra årsskiftet går glip af Discoverys kanaler, der eksempelvis viser mange superligakampe, herrelandsholdets VM-kvalifikationskampe samt programmer som '5. gear', 'Politijagt' og 'Ex on the Beach'.

Stridens kerne er, om Discoverys kanaler skal udbydes i YouSee's kabel-tv-pakker eller ej.

»YouSee synes beklageligvis at holde fast i, at de kun vil lægge vores kanaler i sit Bland Selv-tilbud, og at dette er det eneste alternativ, de vil forhandle om. Som vi hele tiden har sagt, bliver det ikke aktuelt fra vores side. Ændringen vil i princippet betyde, at YouSee vil forskelsbehandle os som kanalgruppe, da vi er de eneste, som kun ville ligge i Bland Selv – og at de i realiteten ikke vil betale for vores kanaler. Så konsekvensen er kort sagt, at alle YouSee-kunder står uden vores kanaler fra 2020,« siger Christian Kemp.

Fakta: Discovery Networks har 11 kanaler Kanal 4, Kanal 5, 6'eren, ID - Investigation Discovery, Eurosport 1, Eurosport 2, Canal 9, Discovery Channel, TLC, Animal Planet og Discovery Science – samt streamingtjenesterne Dplay, Eurosport Player og Golftv.

I dag er Discoverys hovedkanal, Kanal 5, en del af grundpakken hos YouSee, mens Kanal 4, 6'eren og Kanal 9 er med i mellempakken.

Christian Kemp ser YouSees ønske om at placere alle Discoverys kanaler i tv-udbyderens Bland Selv-tilbud som et slet skjult forsøg på at presse Discovery ud af tv-markedet.

»Hvis det her virkelig handler om valgfrihed og fleksibilitet, så burde YouSee fjerne de faste TV-pakker og flytte alle kanaler over i Bland Selv inklusive deres egen kanal Xee – og ikke kun Discoverys. I mine øjne er det desværre slet ikke det, der er målet for YouSee: YouSee bruger i stedet sin dominerende markedsposition til at presse Discovery ud af tv-markedet og diktere, hvilket TV-indhold deres kunder skal se,« lyder det fra Christian Kemp.

Det afviser YouSee-direktør Jacob Mortensen.

Direktør for Discovery Networks Danmark, Christian Kemp. Foto: Celina Dahl Vis mere Direktør for Discovery Networks Danmark, Christian Kemp. Foto: Celina Dahl

»Vi ønsker ikke at presse Discovery ud af markedet,« siger han og fortsætter:

»Tværtimod vil vi gerne give vores kunder adgang til Discoverys kanaler i Bland Selv-universet, hvor de fleste andre tv-kanaler også ligger.«

Men hidtil har Kanal 5 været en del af YouSees grundpakke. Hvorfor vil I fjerne kanalen og lægge den i Bland Selv-tilbuddet?

»Det skyldes ændret adfærd blandt tv-seerne. Nogle af de kanaler, som tidligere havde mange seere, bliver i dag set mindre.«

Og en af de kanaler er Kanal 5?

»Ja.«

Jacob Mortensen tilføjer, at YouSees kontrakt med Discovery udløber ved årsskiftet, og at der derfor stadig er tre måneder til at forhandle en ny aftale på plads mellem parterne.

»Det er en standard proces. Vi sender Discovery en opsigelse for at overholde den frist, der står i den nuværende kontrakt,« siger han om forhandlingerne.